Covid-19: Rol van weerstoestande ondersoekDr Neville Sweijd, sameroeper van die Covid-19 Omgewingsverwysingsgroep (CERG) en direkteur van die Access-program (Foto: Twitter/@NAPCentral via ANA) ŉ Groep Suid-Afrikaanse wetenskaplikes sal in Augustus hul bevindings voorlê tydens ŉ internasionale virtuele konferensie oor die rol wat weersomstandighede, die klimaat en die omgewing speel in die verspreiding van Covid-19. Die Wetenskaplike en Nywerheidnavorsingsraad (WNNR) het Woensdag in ŉ verklaring gesê die konferensie word gekoördineer deur ŉ span navorsers by Johns Hopkins-universiteit, die Wêreld Meteorologiese Organisasie (WMO) en die Access-program in Suid-Afrika. Access is ŉ Suid-Afrikaanse groep agentskappe wat saamwerk om uitsette te lewer volgens die departement van wetenskap en tegnologie se Global Change Grand Challenge (GCGC). Die simposium is geskeduleer vir 4 tot 6 Augustus en dr. Blade Nzimande, Suid-Afrikaanse minister van hoër onderwys, sal ŉ inleidingstoespraak lewer. Sowat 500 deelnemers sal beraadslaag oor ongeveer 100 bydraes oor die onderwerp van navorsers van byna 30 lande. “Dit is relevant vir Suid-Afrika wat tans, tydens die winterseisoen, die hoogtepunt van die epidemie in die streek beleef, in ŉ tyd wat die tipiese griepseisoen ook ŉ hoogtepunt bereik,” het dr Neville Sweijd, sameroeper van die Covid-19 Omgewingsverwysingsgroep (CERG) en direkteur van die Access-program, gesê. CERG is in opdrag van die departement van wetenskap en innovasie gevorm om die omgewingsaspekte van die koronavirus te bestudeer. Kenners van verskeie plaaslike instansies vorm deel van CERG en meeste van hulle sal hul werk oor Covid-19 by die internasionale simposium aanbied. Alhoewel omgewingsfaktore nie die katalisator was vir die eerste golf van Covid-19 nie, is daar steeds vrae wat onbeantwoord bly soos of faktore soos temperatuur, humiditeit, luggehalte en ultravioletlig ŉ invloed het op die verspreiding van SARS-CoV-2, aldus die WNNR. “Dit is noodsaaklik om te verstaan of meteorologiese, klimatologiese en omgewingsfaktore die verspreiding van die siekte binnenshuis of buitenshuis bevorder. Dit is ŉ wetenskaplike vraag wat die basis vorm van talle studies,” het prof. Jürg Luterbacher, hoofwetenskaplike van die WMO en direkteur van wetenskap en innovasie, bygevoeg. Die virus het aanvanklik in China, in die noordelike halfrond, gemanifesteer en het in ŉ westelike en oostelike rigting versprei. Volgens kenners is dit ŉ teken van klimaatsensitiwiteit of moontlik slegs hoe mense rondbeweeg. “Covid-19 sal waarskynlik vir ŉ hele paar jaar ŉ heersende siekte bly ná die aanvanklike pandemie-fase,” het dr. Joy Shumake-Guillemot van die WMO/Wêreldgesondheidsorganisasie se gesamentlike klimaat- en gesondheidskantoor, gesê. “ŉ Beter begrip hoe dit geraak word deur omgewingsfaktore en weersomstandighede, net soos die geval is met talle ander lugwegvirusse en -siektes, sal rigtinggewend wees vir gesondheidsbeleid en die bestuur van die siekte in die komende maande en jare.”